รัฐบาลไทย-ข่าวทำเนียบรัฐบาล-รมว.เฉลิมชัย มอบกรมชลฯ เร่งระบายน้ำท่วมขังในพื้นที่ กทม. ฝั่งตะวันออก
วันศุกร์ที่ 16 กันยายน 2565
รมว.เฉลิมชัย มอบกรมชลฯ เร่งระบายน้ําท่วมขังในพื้นที่ กทม. ฝั่งตะวันออก
นําคณะทํางานลงพื้นที่ติดตามการบริหารจัดการน้ําด้วยตัวเอง
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ และคณะ ลงพื้นที่ติดตามการบริหารจัดการน้ําในพื้นที่ลุ่มน้ําเจ้าพระยาฝั่งตะวันออกตอนล่าง บริเวณประตูระบายน้ําและสถานีสูบน้ําท่าถั่ว จ.ฉะเชิงเทรา โดยมี นายธนา ชีรวินิจ เลขานุการรัฐมนตรีว่าการกระทรวงเกษตรและสหกรณ์ นายสมเกียรติ กอไพศาล ประธานคณะทํางานรัฐมนตรีว่าการกระทรวงเกษตรและสหกรณ์ นายประยูร อินสกุล รองปลัดกระทรวงเกษตรและสหกรณ์ นายประพิศ จันทร์มา อธิบดีกรมชลประทาน และผู้บริหารกระทรวงเกษตรและสหกรณ์ เข้าร่วมรับฟังการรายงานสรุปสถานการณ์น้ําและการบริหารจัดการน้ํา ซึ่งกรมชลประทานได้บริหารจัดการน้ําในพื้นที่ฝั่งตะวันออกของลุ่มน้ําเจ้าพระยา มีการระบายน้ําออกทางคลองแนวขวางทั้งฝั่งตะวันออกและตะวันตก ผ่านสถานีสูบน้ําริมแม่น้ําเจ้าพระยา แม่น้ํานครนายก และแม่น้ําบางปะกง ประกอบด้วย คลองรังสิตประยูรศักดิ์ ระบายน้ําลงสู่แม่น้ําเจ้าพระยา ผ่านสถานีสูบน้ํากึ่งถาวรปากคลองรังสิต และระบายน้ําลงสู่แม่น้ํานครนายก ผ่านสถานีสูบน้ําเสาวภาผ่องศรี, คลองหกวาสายล่าง ระบายน้ําลงสู่แม่น้ําบางปะกง ผ่านสถานีสูบน้ําสมบูรณ์, คลองบางขนาก ระบายน้ําลงสู่แม่น้ําบางปะกง ผ่านสถานีสูบน้ําบางขนาก, คลองนครเนื่องเขต ระบายน้ําลงสู่แม่น้ําบางปะกง ผ่านสถานีสูบน้ําท่าไข่, คลองประเวศน์บุรีรมย์ ระบายน้ําลงสู่แม่น้ําบางปะกง ผ่านสถานีสูบน้ําท่าถั่ว และคลองสําโรง ระบายน้ําลงสู่แม่น้ําบางปะกง ผ่านสถานีสูบน้ําท่าปากตะคลอง นอกจากนี้ ยังได้ติดตั้งเครื่องสูบน้ําเพิ่มเติม เสริมศักยภาพการระบายน้ํา ซึ่งปัจจุบันสามารถระบายน้ําได้รวมกันประมาณวันละ 63 ล้าน ลบ.ม.
สําหรับการบริหารจัดการน้ําในคลองประเวศบุรีรมย์ ซึ่งเป็นคลองหลักที่ใช้ระบายน้ําท่วมขังในพื้นที่กรุงเทพมหานคร กรมชลประทานได้สูบระบายน้ําในคลองประเวศฯ ออกทางสถานีสูบน้ําประเวศบุรีรมย์ ลงสู่คลองพระองค์เจ้าไชยานุชิต ก่อนจะสูบระบายออกทางแม่น้ําบางปะกง ผ่านทางสถานีสูบน้ําท่าถั่ว และได้มีการติดตั้งเครื่องสูบน้ําเพิ่มเติม เพื่อเร่งระบายน้ําออกจากพื้นที่โดยเร็ว พร้อมใช้คลองแนวตั้งฝั่งตะวันออกของลุ่มน้ําเจ้าพระยา เพื่อแบ่งรับน้ําจากทางตอนบนของกรุงเทพมหานคร ระบายน้ําผ่านคลองพระองค์ไชยานุชิต ก่อนจะใช้สถานีสูบน้ําที่ตั้งอยู่ริมคลองชายทะเล ได้แก่ สถานีสูบน้ําตําหรุ สถานีสูบน้ําบางปลาร้า สถานีสูบน้ําบางปลา สถานีสูบน้ําสุวรรณภูมิ สถานีสูบน้ําเจริญราษฎร์ สถานีสูบน้ําคลองด่าน 2 สถานีสูบน้ําชลหารพิจิตร 1, 2, 3 สถานีสูบน้ํานางหงษ์ สถานีสูบน้ําพระยาวิสูตร และสถานีสูบน้ําเทพรังสรรค์ เร่งระบายน้ําลงสู่ทะเลอ่าวไทยต่อไป
นอกจากนี้ กรมชลประทานยังได้มีการขุดลอกตะกอนดินบริเวณด้านเหนือของสถานีสูบน้ําท่าถั่วให้กว้างและลึกขึ้นกว่าเดิม เพื่อให้สามารถรองรับปริมาณน้ําได้มากขึ้น พร้อมกับติดตั้งบาน Bulkhead Gate ที่ประตูน้ํา เพื่อเสริมความแข็งแรงอีกชั้นหนึ่ง เตรียมรองรับปริมาณน้ําที่จะไหลลงมาสมทบอีกในระยะต่อไป ทั้งนี้ การเร่งระบายน้ําดังกล่าว จะทําให้ระดับน้ําในคลองประเวศฯ บริเวณที่ไหลผ่านเขตลาดกระบังลดต่ําลง ซึ่งจะทําให้น้ําที่ท่วมขังอยู่ในพื้นที่ลุ่มต่ําเขตลาดกระบังและพื้นที่ใกล้เคียง ไหลลงสู่คลองประเวศฯได้สะดวกมากขึ้น ช่วยบรรเทาความเดือดร้อนให้กับพี่น้องชาว กทม.ฝั่งตะวันออก ที่กําลังประสบกับปัญหาน้ําท่วมขังอยู่ในขณะนี้ ส่วนในระยะยาว กรมชลประทาน ได้วางแผนดําเนินโครงการเพิ่มประสิทธิภาพการระบายน้ําสถานีสูบน้ําท่าถั่ว ปัจจุบันอยู่ระหว่างดําเนินการก่อสร้าง หากแล้วเสร็จ จะช่วยเพิ่มศักยภาพการระบายน้ําจากพื้นที่ออกสู่แม่น้ําบางปะกงให้เร็วขึ้นอีกด้วย
"จากปริมาณฝนที่ตกลงมาจํานวน ทําให้เกิดน้ําเอ่อล้นตลิ่งในคลองประเวศบุรีรมย์ ส่งผลให้พื้นที่ลาดกระบังเกิดปัญหาน้ําท่วมขัง กรมชลประทานจึงต้องเร่งระบายน้ําจากคลองประเวศบุรีรมย์ เพื่อลดระดับน้ําในพื้นที่ลาดกระบัง โดยได้มีการเพิ่มเครื่องสูบน้ําอีก 8 ตัว บริเวณสถานีสูบน้ําท่าถั่ว รวมกับของเดิมเป็น 14 ตัว สามารถระบายน้ําได้ประมาณ 6 ล้านลูกบาศก์เมตรต่อวัน คาดการณ์ว่า หากไม่มีฝนลงมาเพิ่มเติม สถานการณ์จะกลับเข้าสู่ภาวะปกติภายใน 2 - 3 วัน โดยได้สั่งการให้กรมชลประทานเตรียมพร้อมทั้งในส่วนของเครื่องจักร เครื่องมือ และบุคลากร ให้พร้อมรับมือสถานการณ์ตลอดตลอด 24 ชั่วโมง และเน้นย้ําให้บริหารจัดการน้ําให้เกิดความเดือดร้อนกับประชาชนทุกกลุ่มน้อยที่สุด" ดร.เฉลิมชัย กล่าว